Udlændinge- og integrationsminister Inger Støjberg (V) erkender nu, at det var forkert, da hun før sommerferien påstod, at unge asylpar også var blevet tvangsadskilt i Mette Frederiksens (S) tid som justitsminister.

Det fremgår af et svar til Folketinget, skriver både Information og Politiken.

Under det seneste samråd i sagen 23. juni erkendte Støjberg, at de adskilte par ikke blev partshørt, som loven kræver.

Hun langede samtidig ud efter tidligere regeringer og konstaterede, at de såkaldte barnebrude heller ikke blev partshørt under Mette Frederiksen.

Men nu forklarer Inger Støjberg, at oplysningen beror på en misforståelse i Udlændinge- og Integrationsministeriet. Hun uddyber ifølge Information ikke, hvad den misforståelse beror på.

»Det var således forkerte oplysninger, jeg modtog fra Udlændinge- og Integrationsministeriet forud for samrådet den 23. juni 2017,« skriver Inger Støjberg i svaret.

Hun tilføjer, at hun først er blevet gjort opmærksom på de forkerte oplysninger efter samrådet.

Men den forklaring tror Socialdemokratiets Mattias Tesfaye (S) ikke på, siger han til Information.

»Vi spurgte og spurgte på samrådet i juni, og til sidst sagde hun så, at ulovlighederne havde stået på i længere tid og henviste til Mette Frederiksen. Jeg oplevede det dengang som noget, hun fandt på i situationen, og det bekræfter det svar, vi nu har fået.«

Jakob Mark, gruppeformand i SF, mener, at Inger Støjberg skubber ansvaret fra sig.

»Hver gang det viser sig, at Inger Støjberg har sagt noget forkert på et samråd, så er det altid embedsværkets skyld,« siger han.

»Ministeren må tage ansvaret på sig og leve op til sit ansvar for at tale sandt.«

/ritzau/